3. ลักษณะการประกอบธุรกิจ

3.1 ความเป็นมา

บริษัท ปูนซีเมนต์นครหลวง จำกัด (มหาชน) ได้จดทะเบียนจัดตั้งเป็นนิติบุคคลประเภทบริษัทจำกัด
เมื่อวันที่ 16 พฤษภาคม 2512 ด้วยทุนจดทะเบียนเริ่มแรก 100 ล้านบาท
นำหุ้นเข้าซื้อขายในตลาดหลักทรัพย์แห่งประเทศไทยเมื่อวันที่ 15 เมษายน 2520
และจดทะเบียนแปรสภาพเป็นบริษัทมหาชนจำกัดเมื่อวันที่ 5 พฤศจิกายน 2536 ในปี 2542
มีการเพิ่มทุนจดทะเบียนเป็น 3,000 ล้านบาท แบ่งเป็นหุ้นสามัญจำนวน 300 ล้านหุ้น
ในมูลค่าหุ้นละ10 บาท เป็นทุนชำระแล้วจำนวน 2,500 ล้านบาท และด้วยโครงการซื้อหุ้นคืนจำนวน
2 ครั้งในปี 2546 (Scheme 1) และ 2549 (Scheme 2) บริษัทได้ซื้อหุ้นคืนรวมจำนวน 20
ล้านหุ้น คิดเป็นร้อยละ 8 ของหุ้นที่จำหน่ายได้แล้วทั้งหมด
วัตถุประสงค์ของการซื้อหุ้นคืนก็คือเป็นการบริหารการเงินเนื่องจากบริษัทมีสภาพคล่องส่วนเกิน

เพื่อให้เป็นไปตามข้อกำหนดในกฎกระทรวงเกี่ยวกับการซื้อหุ้นคืน คือ
เมื่อบริษัทจำหน่ายหุ้นไม่หมดภายในระยะเวลาที่กำหนด บริษัทจะต้องลดทุนที่ออกและชำระแล้วลง
โดยวิธีตัดหุ้นทุนที่ซื้อคืน และยังไม่ได้จัดจำหน่ายออกไป ดังนั้น ในปี 2550
บริษัทจึงต้องลดทุนจดทะเบียนด้วยวิธีตัดหุ้นที่ซื้อคืนภายใต้โครงการซื้อหุ้นคืนครั้งที่ 1 จำนวน 12.5
ล้านหุ้น คิดเป็นเงินทุน 125 ล้านบาท เหลือทุนจดทะเบียน 2,875 ล้านบาท และทุนชำระแล้วเหลือ
2,375 ล้านบาท และในเดือนมกราคม ปี 2553
บริษัทได้ทำการลดทุนจดทะเบียนด้วยวิธีตัดหุ้นที่ซื้อคืนภายใต้โครงการซื้อหุ้นคืนครั้งที่ 2 จำนวน 7.5
ล้านหุ้น คิดเป็นเงินทุน 75 ล้านบาท เหลือทุนจดทะเบียน 2,800 ล้านบาท และทุนชำระแล้วเหลือ
2,300 ล้านบาท ในเดือนมกราคม 2553

40 ปีแห่งความสำเร็จ

บริษัท ปูนซีเมนต์นครหลวง จำกัด (มหาชน) ผู้ผลิตและจัดจำหน่ายปูนซีเมนต์ชั้นนำของประเทศไทย
ได้ฉลองครบรอบ 40 ปีของการดำเนินกิจการของบริษัท
ที่เต็มเปี่ยมไปด้วยความภาคภูมิใจและความมุ่งมั่นในความสำเร็จขององค์กร

ตลอดช่วงเวลาที่ผ่านมา
บริษัทได้ตอบสนองความต้องการของตลาดปูนซีเมนต์ด้วยการนำเสนอผลิตภัณฑ์คุณภาพสูงภายใต้แบรนด์“อินทรี”
ซึ่งปัจจุบันได้กลายเป็นคำที่หมายถึงปูนซีเมนต์คุณภาพสูงสำหรับลูกค้า

อินทรีในวันนี้ คือปูนซีเมนต์ชั้นนำที่ได้รับความเชื่อมั่นจากลูกค้า
ซึ่งช่วยทำให้บริษัทสามารถรักษาตำแหน่งทางการตลาดไว้ได้
ไม่ว่าจะเป็นช่วงที่ดีหรือซบเซาของระบบเศรษฐกิจไทยในช่วง 40 ปีที่ผ่านมา
นับตั้งแต่การก่อตั้งบริษัทในปี 2512

ตั้งแต่ปูนซีเมนต์นครหลวงได้กลายเป็นบริษัทมหาชนที่จดทะเบียนในตลาดหลักทรัพย์แห่งประเทศไทยในปี
2520 บริษัทได้พิสูจน์ตัวเองมาตลอดในการเป็นองค์กรที่ดี ตลอดระยะเวลาที่ผ่านมา
บริษัทได้ให้แต่สิ่งที่ดีที่สุดกับผู้มีส่วนร่วมกับบริษัท
ซึ่งจะเห็นได้จากการวิจัยและพัฒนาอย่างต่อเนื่องเพื่อปรับปรุงและสร้างผลิตภัณฑ์ที่สามารถตอบสนองความต้องการและความคาดหวังของลูกค้าได้เป็นอย่างดี

ตลอดการดำเนินงานทั้ง 40 ปี บริษัทมีบทบาทในการวางรากฐานสังคมไทย
โดยการพัฒนาเทคโนโลยีที่ทันสมัย ภายใต้เป้าหมายการก้าวไปสู่การเป็น
“ผู้ที่สามารถสนองตอบทุกความต้องการ” (Solution Provider)

ในปี 2552 ซึ่งเป็นช่วงซบเซาลงของตลาดปูนซีเมนต์และคอนกรีตผสมเสร็จโดยรวม
แต่ชื่อเสียงของผลิตภัณฑ์ “อินทรี” ซึ่งเป็นที่รู้จักอย่างแพร่หลาย
ได้ช่วยให้บริษัทสามารถขยายส่วนแบ่งทางการตลาดของผลิตภัณฑ์คอนกรีตผสมเสร็จ
โดยในปีนี้บริษัทมียอดขายคิดเป็นส่วนแบ่งทางการตลาดทั้งหมดร้อยละ 10 เพิ่มขึ้นจากร้อยละ 9 ในปี
2551 การเพิ่มขึ้นของส่วนแบ่งทางการตลาดนี้
ทำให้บริษัทเชื่อมั่นว่าธุรกิจของบริษัทจะยังคงขยายตัวอย่างต่อเนื่องไปในปี 2553

นอกเหนือจากนี้ การปรับปรุงผลิตภัณฑ์เพื่อตอบสนองความต้องการของลูกค้าแต่ละกลุ่ม
รวมทั้งความเชื่อมั่นของลูกค้าในผลิตภัณฑ์ตราอินทรี
จะช่วยให้บริษัทปูนซีเมนต์นครหลวงประสบความสำเร็จมากยิ่งขึ้นในปีต่อๆ ไปด้วยเช่นกัน

นวัตกรรม – รากฐานแห่งอนาคตที่มั่นคง

ปูนซีเมนต์นครหลวงได้ประกาศวิสัยทัศน์ “เพื่อวางรากฐานของอนาคตให้กับสังคม”
ซึ่งการบรรลุเป้าหมายที่ยิ่งใหญ่นี้ บริษัทจำเป็นจะต้องมองการณ์ไกล และมุ่งเน้นการสร้างนวัตกรรม

ตลอดเวลา 40 ปีที่ผ่านมา ปูนซีเมนต์นครหลวงเป็นผู้นำทางด้านนวัตกรรมของอุตสาหกรรม
โดยได้ผลิตสินค้าและการบริการรูปแบบใหม่ๆ
นำเสนอผลิตภัณฑ์ที่ดีที่สุดเพื่อตอบสนองความต้องการของลูกค้า
และมุ่งสร้างความสุขความพึงพอใจของลูกค้าและผู้มีส่วนร่วมกับบริษัท
การริเริ่มครั้งสำคัญของวงการปูนซีเมนต์มักมาจากการเปิดตัวผลิตภัณฑ์อินทรีประเภทต่างๆ เช่น
อินทรีทอง ซึ่งเป็นปูนซีเมนต์สูตรพิเศษสำหรับงานฉาบ

แผนกวิจัยและพัฒนาของบริษัททำหน้าที่พัฒนาผลิตภัณฑ์และบริการใหม่ๆ
โดยมีเป้าหมายในการเสริมสร้างคุณภาพของผลิตภัณฑ์ให้ดีและมีประสิทธิภาพมากขึ้น
รวมทั้งการพัฒนาส่วนผสมของผลิตภัณฑ์เพื่อตอบสนองความคาดหวังของลูกค้าอย่างสมบูรณ์แบบ

ความร่วมมือกับกลุ่มโฮลซิม (Holcim) ประเทศสวิตเซอร์แลนด์
ช่วยให้ปูนซีเมนต์นครหลวงได้เปรียบเหนือคู่แข่ง
เพราะบริษัทสามารถใช้ประโยชน์จากนวัตกรรมของพันธมิตรที่มีประสบการณ์มาอย่างยาวนาน
ในขณะที่การเป็นองค์กรที่ทันสมัย
และทันต่อเหตุการณ์ของบริษัทก็ช่วยสร้างความแข็งแกร่งให้กับการพัฒนาในอนาคตอันจะเป็นประโยชน์ต่อสังคมไทยโดยรวม

มุ่งสู่ความสำเร็จ – ด้วยความเอาใจใส่ ความทันสมัย และนวัตกรรม

สิ่งที่กล่าวมา นอกจากจะเป็นความสำเร็จอันน่าภาคภูมิใจของปูนซีเมนต์นครหลวงตลอดระยะเวลา
40 ปีที่ผ่านมา ยังแสดงให้เห็นถึงความเอาใจใส่ความทันสมัย และนวัตกรรมของบริษัท
ซึ่งจะนำไปสู่ความสำเร็จอื่นๆ เพิ่มเติม ในอนาคตอีกด้วย

สรุปพัฒนาการที่สำคัญในปี 2552

ลูกค้า

การตลาดและการขาย

1.  บริษัทปูนซีเมนต์นครหลวงได้นำรถผสมคอนกรีตขนาดเล็กที่มีลวดลายสีสันสดใส
    มาออกให้บริการในตลาดขายปลีก
    รถผสมคอนกรีตชนิดนี้ได้ถูกออกแบบมาให้เป็นมิตรกับสิ่งแวดล้อมและมีรูปลักษณ์สีสันสะดุดตา
    การให้บริการรถผสมคอนกรีตในตลาดขายปลีกได้เริ่มมาตั้งแต่เดือนตุลาคม พ.ศ. 2551
    และเติบโตมาอย่างต่อเนื่อง
    และขณะนี้ทางบริษัทกำลังดำเนินแผนการขยายกิจการให้ครอบคลุมตลาดในต่างจังหวัดให้มากยิ่งขึ้น

2.  เพิ่มสาขาแฟรนไชส์ “อินทรีคอนกรีต”
    เพื่อขยายเครือข่ายพันธมิตรและครอบคลุมตลาดให้กว้างขึ้น

3.  “ปูนอินทรี” ได้รับยกย่องให้เป็นหนึ่งในตราสินค้าปูนซีเมนต์ชั้นนำของประเทศไทย
    โดยอาศัยกลยุทธ์การเน้นภาพลักษณ์ นอกจากนี้ งานฉลองครบรอบ 40
    ปีของบริษัทปูนซีเมนต์นครหลวงที่จัดในช่วงครึ่งปีหลัง
    ยังช่วยเสริมภาพลักษณ์ของสินค้าได้เป็นอย่างดี

4.  ออกผลิตภัณฑ์ประเภทต่างๆ มากขึ้น และปรับปรุงมาตรฐานการผลิตให้สูงขึ้น
    สินค้าที่แฟรนไชส์ผู้ผลิตอินทรีผลิตภัณฑ์คอนกรีตออกวางจำหน่าย ได้แก่ คอนกรีตบล็อก
    แผ่นพื้นคอนกรีต ท่อคอนกรีต และเสาเข็มคอนกรีต

5.  บริษัทให้ความสำคัญกับนวัตกรรรมที่ตอบสนองทั้งความต้องการของลูกค้าและเป็นมิตรกับสิ่งแวดล้อม
    โดยล่าสุดได้ออกผลิตภัณฑ์ใหม่ ได้แก่ “อินทรีอินเตอร์ล็อก บล็อก”
    และบริการรับสร้างบ้านที่ใช้ชื่อว่า “บ้านอยู่สบาย” โดยมีแฟรนไชส์อินทรีคอนกรีต
    เป็นทั้งผู้ผลิตและจัดจำหน่ายสินค้าและบริการดังกล่าว

6.  นำวัสดุทดแทนปูนซีเมนต์มาใช้พัฒนาผลิตภัณฑ์ใหม่ที่มีวัตถุประสงค์การใช้งานพิเศษ เช่น
    นำตะกรันจากเตาหลอมเหล็ก ซึ่งเป็นวัสดุที่ต้องถูกกำจัดจากกระบวนการถลุงเหล็ก
    มาใช้เป็นวัตถุดิบร่วมในการ ผลิตปูนซีเมนต์ที่มีความคงทนต่อสภาพแลดล้อมสูง
    ซึ่งช่วยลดการปลดปล่อย คาร์บอนไดออกไซด์ สู่ชั้นบรรยากาศ

7.  บริษัท ใช้ช่องทางตัวแทนจำหน่ายรายย่อยเพื่อปรับปรุงการบริหารดูแลด้านลูกค้าสัมพันธ์
    ซึ่งทำให้ได้ข้อมูลที่ถูกต้องแม่นยำและช่วยรักษาความสามารถทางการแข่งขันในตลาด
    ข้อมูลที่ได้จะนำมาใช้ประกอบในการออกกลยุทธ์ทางการขายและการตลาด

8.  ออกปูนซีเมนต์สูตรปรับปรุงใหม่ ผลิตภัณฑ์ปูนสำเร็จรูป และผลิตภัณฑ์คอนกรีต
    เพื่อให้สอดคล้องกับความต้องการพิเศษของลูกค้าแต่ละกลุ่ม
    และเพื่อเพิ่มศักยภาพในการแข่งขันของบริษัท ผลิตภัณฑ์ดังกล่าวได้แก่ อินทรีงานหล่อ
    อินทรีไทล์ฟิกซ์โปร อินทรีฟลอร์กรีต อินทรีฟรีซกรีต และอินทรีทรูกรีต

สายงานการจัดส่ง

1. จัดหาบริการที่แตกต่าง และ เหนือชั้นให้กับลูกค้าหลัก
เพื่อเพิ่มคุณค่าในด้านบริการจัดส่งและสร้างความพึงพอใจแก่ลูกค้า

2. ดำเนินการ “โครงการพัฒนาผู้ขนส่งที่เป็นเลิศ”
เพื่อเพิ่มพูนประสิทธิภาพการจัดส่งแก่ลูกค้าในเรื่องระยะเวลาและการจัดส่งที่ตรงต่อเวลา

พนักงาน

สายงานการบริหารบุคลากรและประสิทธิภาพองค์กร

1.  การปรับเปลี่ยนโครงสร้างสายงานทรัพยากรบุคคลใหม่
    ช่วยส่งเสริมให้บริษัทเจริญเติบโตก้าวหน้าอย่างมีประสิทธิภาพมากยิ่งขึ้นก่อตั้ง
    “ศูนย์การเรียนรู้อินทรี” (INSEE Academy)
    ให้เป็นศูนย์กลางที่รับผิดชอบการพัฒนาศักยภาพของบุคลากรขององค์กรในทุกด้าน ทั้งในด้าน
    การปฏิบัติงาน การบริหาร และการเป็นผู้นำ

2.  จัดโครงการประกวดแข่งขันชิงรางวัล INSEE Excellence Awards
    เพื่อเป็นแรงจูงใจและให้รางวัลแก่พนักงานที่แสดงออกถึงความคิดสร้างสรรค์และนวัตกรรมต่างๆ
    โดยมีพนักงานจำนวน 1,391 คนเข้าร่วมโครงการนี้ และมีโครงงานส่งเข้าประกวดมากถึง
    291 โครงงาน

3.  สร้างระบบการพัฒนาและการวัดประเมินทักษะความเป็นผู้นำ
    เพื่อเสร้างสร้างความต่อเนื่องของการพัฒนาผู้นำภายในองค์กร

รางวัลที่ได้รับ

1.  รางวัลสถานประกอบกิจการดีเด่นด้านแรงงานสัมพันธ์และสวัสดิการแรงงาน ประจำปี 2552
    จากกระทรวงแรงงาน เป็นปีที่สามติดต่อกัน

  2. รางวัลสถานประกอบกิจการดีเด่นด้านการฝึกอบรมพนักงานยอดเยี่ยม ประจำปี 2552
  จากกระทรวงแรงงาน

อาชีวอนามัยและความปลอดภัยในการทำงาน

1.  ออกข้อกำหนด 5 กฎแห่งความปลอดภัย (Five Cardinal Rules)
    เพื่อใช้ป้องกันอุบัติภัยร้ายแรงที่อาจเกิดขึ้นจากการปฏิบัติงาน
    และเพื่อเป้าหมายในการลดอุบัติเหตุต่อบุคคลให้เป็นศูนย์

2.  ออกข้อกำหนดการป้องกันการเสียชีวิต (Fatality Prevention Elements - FPE)
    ในการดูแลความปลอดภัยสำหรับการใช้อุปกรณ์ไฟฟ้า การทำงานในสถานที่อับอากาศ
    การยกและการใช้อุปกรณ์ช่วยยก
    ให้แก่สายงานธุรกิจที่เกี่ยวข้องในกลุ่มปูนซีเมนต์นครหลวงทั้งหมด

3.  ออกกฎข้อบังคับด้านอาชีวอนามัยและความปลอดภัยในการทำงานของผู้รับเหมา (Contractor
    Safety Management - CSM) เพื่อดูแลความปลอดภัยในการทำงานที่มีความเสี่ยงภัยสูง

4.  ตรวจสอบประเมินระบบตามข้อกำหนดการป้องกันการเสียชีวิต (Fatality Prevention
    Element Audits) ในหัวข้อ ความปลอดภัยด้านการขนส่งและจราจร
    การตัดแยกแหล่งพลังงานและการล็อคอุปกรณ์ และการปฏิบัติงานบนที่สูง
    ให้แก่สายงานธุรกิจที่เกี่ยวข้องในกลุ่มปูนซีเมนต์นครหลวงทั้งหมด

5.  ส่งเสริมและทำประชาสัมพันธ์เรื่อง “จิตมุ่งมั่นเพื่อความปลอดภัย” (Passion for Safety)
    ภายในกลุ่มปูนซีเมนต์นครหลวง และจัดค่ายเยาวชนอินทรีรักความปลอดภัย
    ให้กับบุตรหลานของพนักงาน โดยใช้แนวคิด “หยุดสักนิด...คิดถึงหนู” (Stop and Think
    about Me)

รางวัลที่ได้รับ

1.  บริษัทคอนวูด
    ได้รับรางวัลสำหรับโครงการรณรงค์ลดอุบัติเหตุให้เป็นศูนย์และการบริหารจัดการด้านอาชีวอนามัยและความปลอดภัยในการทำงาน
    จากกรมสวัสดิการและคุ้มครองแรงงาน จังหวัดสระบุรี

สังคมและชุมชน

1.  จัดโครงการพัฒนาชุมชน สิ่งแวดล้อม และการศึกษาต่างๆ มากมาย เช่น “โครงการ ๘๐
    พรรษา ๘๘๐ ฝาย อินทรีสร้างถวายในหลวง” ซึ่งได้มีการสร้างฝายไปแล้วกว่า 4,000 ฝาย

2.  จัดตั้งกองทุนพัฒนาชุมชนและสิ่งแวดล้อมในพื้นที่ตำบลทับกวาง บมจ.
    ปูนซีเมนต์นครหลวงเพื่อส่งเสริมวัฒนธรรมชุมชน สังคม การศึกษา และการอนุรักษ์สิ่งแวดล้อม
    โดยให้ชาวบ้านในชุมชนเป็นฝ่ายจัดการดูแลกองทุนด้วยตัวเอง

3.  จัดโครงการแข่งขัน “อินทรี อวอร์ด” อย่างต่อเนื่อง
    ซึ่งรางวัลนี้จะมอบให้กับโครงงานออกแบบและก่อสร้างดีเด่นในชุมชนของนักศึกษาอาชีวะในสาขาช่างก่อสร้าง
    การจัดโครงการนี้ถือเป็นส่วนหนึ่งของแผนการสนับสนุนด้านการศึกษา
    ซึ่งจะกระตุ้นให้อาจารย์และนักเรียนทางสายอาชีวะ เกิดความมุ่งมั่นในการพัฒนาทักษะ
    และความชำนาญในวิชาชีพ และอุทิศตัวให้กับการพัฒนาชุมชนมากขึ้น

  4. สนับสนุนเงินช่วยเหลืออย่างต่อเนื่องให้กับกองทุนประกันสุขภาพตำบลทับกวาง
  เพื่อส่งเสริมบริการด้านสาธารณสุข

พันธมิตรทางธุรกิจและคู่ค้า

ระบบโลจิสติกส์

1.  ดำเนินโครงการขนส่งปลอดภัยให้กับเครือข่ายการขนส่งทั้งระบบและโครงการรักษาสิ่งแวดล้อมท่าเรือสำหรับการส่งออกปูนเม็ด
    (clinker)

2.  ปรับปรุงระบบการจัดการขนถ่ายสินค้าแบบรวมศูนย์
    โดยใช้ระบบการชี้เฉพาะด้วยคลื่นความถี่วิทยุ (RFID)
    กับโรงงานทั้งสามแห่งเพื่อเพิ่มประสิทธิภาพกระบวนการขนถ่ายสินค้า

3.  ใช้การขนส่งปูนซีเมนต์ถุงสู่ภาคใต้ ทางทะเล โดยอาศัย ตู้คอนเทนเนอร์
    (Containerization) ให้มากขึ้น เพื่อความรวดเร็วและแน่นอน
    และช่วยลดปริมาณการใช้เชื้อเพลิงฟอสซิล

4.  จัดวางถุงปูนซีเมนต์ไว้บนพาเลท (pallet) เพื่อลดเวลาที่ใช้ในการขนถ่าย
    และใช้ประโยชน์จากเครื่องบรรจุหีบห่ออย่างมีประสิทธิภาพมากขึ้น

5.  นำแผนการจัดการอุปสงค์และอุปทาน (Supply & Demand) ไปใช้กับเชื้อเพลิงแข็ง
    และกระดาษคราฟท์
    เพื่อการควบคุมคลังสินค้าและทุนการดำเนินงานได้อย่างมีประสิทธิภาพมากขึ้น

การจัดซื้อจัดจ้าง

1.  บริษัทกำลังดำเนินการโครงการบริหารความสัมพันธ์กับคู่ค้า
    โดยมีจุดประสงค์ที่จะรักษาความสัมพันธ์กับคู่ค้าหลักให้เหนียวแน่น
    โครงการนี้จะช่วยก่อให้เกิดผลประโยชน์ในระยะยาวและเพิ่มมูลค่าโดยรวมให้กับธุรกิจ

2.  บริษัทได้ดำเนินโครงการจัดซื้อจัดจ้างยอดเยี่ยม
    เพื่อพัฒนาแผนการในระยะยาวและการต่อสัญญาใหม่กับผู้รับจ้าง
    และเพื่อหาวิธีการเลือกใช้ทักษะและความสามารถที่ดีที่สุดเพื่อการเติบโตในอนาคต

3.  บริษัทได้ดำเนินมาตรการทบทวนการจัดซื้อจัดจ้างยั่งยืน
    เพื่อให้มั่นใจได้ถึงการพัฒนาในระยะยาวและประสิทธิภาพอันยอดเยี่ยมในการดำเนินการจัดซื้อจัดจ้าง

4.  บริษัทยังได้ขยายโครงข่ายการบริหารจัดการผู้รับเหมาและโครงการจัดจ้างงานบริการออกไปอย่างต่อเนื่อง
    โดยผ่านห่วงโซ่อุปทานโลจิสติก (Logistic Supply Chain) และการบริการคมนาคมขนส่ง
    โดยมีเป้าหมายที่จะเพิ่มประสิทธิภาพและความเชื่อถือได้ในการดำเนินงาน รวมถึงลดต้นทุน

5.  บริษัทได้ปรับปรุงระบบการชำระค่าจ้างอัตโนมัติ เพื่อให้การชำระค่าใช้จ่ายเป็นไปอย่างถูกต้อง
    ครบถ้วน และมีประสิทธิภาพสูงสุด

การดำเนินงานด้านอุตสาหกรรมการผลิต

การผลิต

1.  ปรับเปลี่ยนระบบการซ่อมบำรุง เพื่อปรับปรุงค่าประสิทธิภาพอุปกรณ์เครื่องจักรโดยรวม (OEE)
    ให้ได้มาตรฐานสูงสุดระดับโลก

2.  ติดตั้งระบบการนำความร้อนเหลือใช้จากกระบวนการผลิตปูนซีเมนต์ที่เตาเผาปูนที่ 5 และที่ 6
    โดยใช้ไอร้อนจากชุดระบายความร้อนของเตาเผา มาผลิตกระแสไฟฟ้าจำนวน 25 เมกะวัตต์

3.  ใช้เชื้อเพลิงให้เกิดประโยชน์สูงสุดโดยอาศัยการปรับปรุงกระบวนการและระบบเชื้อเพลิงเพื่อให้สามารถใช้เชื้อเพลิงคุณภาพต่ำได้อย่างมีประสิทธิภาพ

4.  ริเริ่มโครงการ 2 ของโรงเตรียมเชื้อเพลิงและวัตถุดิบทดแทน

5.  บริหารจัดการควบคุมคุณภาพผลิตภัณฑ์ให้ได้ตามมาตรฐานคุณภาพของกลุ่ม Holcim

รางวัลที่ได้รับ

1.  ได้รับฉลากคาร์บอน (Carbon Label)
    จากการลดการปล่อยก๊าซคาร์บอนไดออกไซด์ในกระบวนการผลิตปูนอินทรีแดง อินทรีเพชร
    อินทรีดำ และอินทรีฟ้า มาอย่างต่อเนื่องตามข้อกำหนด

2.  Wall Street Journal
    ได้จัดอันดับให้ปูนซีเมนต์นครหลวงเป็นหนึ่งในสิบบริษัทของประเทศไทยที่มีความเป็นเลิศด้านคุณภาพ

ผู้ถือหุ้น

การเงินและการควบคุม

1.  ประสบความสำเร็จในการออกหุ้นกู้ประเภท Senior Unsecured (ไม่มีหลักประกัน
    ชนิดระบุชื่อผู้ถือและไม่ด้อยสิทธิและไม่มีส่วนลด) ในวงเงิน 4,000 ล้านบาท กำหนดไถ่ถอน 4
    ปี ให้อัตราดอกเบี้ยที่ร้อยละ 4.50 ต่อปี

2.  มีพัฒนาการมากในเรื่องมาตรฐานการรายงานทางการเงินระดับสากล (IFRS)
    ทำให้มั่นใจได้ถึงการรายงานอย่างมีคุณภาพสูงสุด

3.  การดำเนินโครงการลดต้นทุน
    ส่งผลให้เกิดการลดลงอย่างรวดเร็วของต้นทุนเงินสดได้อย่างเป็นสาระสำคัญเมื่อเทียบกับปีงบประมาณ
    2551)

ด้านกำกับดูแล

1.  เตรียมใช้นโยบายการจ่ายเงินปันผลในปี 2553

2.  เชิญชวนผู้ถือหุ้นให้เสนอชื่อบุคคลเพื่อเข้ารับเลือกตั้งเป็นกรรมการสำหรับการประชุมสามัญประจำปีผู้ถือหุ้น

3.  จัดให้ผู้มีส่วนได้เสียเข้าเยี่ยมโรงงานที่จังหวัดสระบุรี

4.  ทำการประเมินความรู้ด้านกฎหมายแต่ละหน่วยงานเพื่อเพิ่มพูนความเข้าใจและปฏิบัติงานให้สอดคล้องตามบทบัญญัติของกฎหมาย

5.  ใช้ระบบการแจ้งเตือนอัตโนมัติสำหรับผู้เกี่ยวข้องทุกคน
    เพื่อให้มั่นใจได้ว่าการจัดเตรียมและจัดส่งรายงานถึงหน่วยงานราชการมีความสมบูรณ์และทันตามกำหนด

6.  จัดอบรมเพื่อสร้างความรู้ความเข้าใจเรื่องนโยบายจริยธรรมทางธุรกิจทั่วทั้งองค์กร

รางวัลที่ได้รับ

1.  Wall Street Journal
    ได้จัดอันดับให้ปูนซีเมนต์นครหลวงเป็นหนึ่งในสามบริษัทที่มีชื่อเสียงเป็นที่รู้จักมากที่สุด
    ในประเทศไทย

2.  บริษัทได้รับผลการประเมินให้จัดอยู่ในกลุ่ม “ดีมาก” จากโครงการ AGM Assessment
    ประจำปี 2552 จัดโดยสมาคมส่งเสริมผู้ลงทุนไทย

    3.2 ลักษณะธุรกิจของบริษัทในเครือและบริษัทย่อย

    []

    3.3 โครงสร้างรายได้

    []